सुप्रिय : हां, जिस दिन शहरदारें दा बिद्रोह, उन्दी ओ बगावत तुन्दे मुखड़े दी सुन्दरता अग्गें हारी गेई ही, सिर्फ केमांकर गै उस जादू कोला बचियै दूर खड़ोता दा सब किछ दिखदा रेआ हा। ओ मिगी पिच्छें छोड़ी गेआ ऐ ते आपू दुएं देसें चा फौजी मदद लैन ची गेआ ऐ ते प्रण करी गेआ ऐ जे ओ इस धर्म-भूमि चा इस नमें धर्मै दियां जड़ां ते औंकर पुट्‌टी सुट्‌टग। तुसेंईं पता ऐ—ओदे बाद के होआ ? ओदे बाद तुसें मिगी इक नमां जन्म दित्ता। अज्जै तगर में ज्हारां-लक्खां बारी पढ़ेआ ते सुनेआ हा जे “दुनियां दे जीबें गी प्यार करो”—पर उस गल्लै दी सचाई गी ते में तुन्दें कोल आइयै गै जानी सकेआं। उसलै मेरा मन अपने उस मित्रैगी सददा रेआ पर ओ उस बेल्ले तगर मेरी पहुंचा कोला दूर हा।